Dave Pepler blog: "Vyftien redes hoekom 'n man kan lekker ruik"
JY LEES NOU Dave Pepler blog: "Vyftien redes hoekom 'n man kan lekker ruik"
Waarna het mans geruik toe ek jonk was? My pa get altyd geruik na Prep, daardie wonderbaarlike voorskeermiddel wat so gewild was in die 1950's – ek onthou die geel buisie met rooi sonstrale daarop en die ruik van kamfer; koel en metaalskoon. Hy het ook na sweet geruik, vars sweet, en na sigaretrook. Sou mens nie Freud hierin wou lees nie, vermoed ek dat hierdie kombinasie 'n interessante parfuum kon maak.
Stoormanne het geruik na die meelsakke wat hulle oor hul skouers gedra het, en skelmdrinkers na kruistementlekkers waarmee hulle die fel reuk van Jangroentjie, 'n dodelike peperment-likeur, probeer verbloem het. Oom Eksteen het Ritmeester-sigare gerook in 'n leerstoel by 'n kaggel en met 'n glas whiskey in die hand...... Geen man in ons dorp het na parfuum geruik nie, géén.
Oor die jare heen het ek, soos 'n dier, die wind agter stappers besnuif en 'n repertorium opgebou van geure wat by mans en dames "pas". Hoe "pas" 'n geur? Waarna sal Jonathan Rhys Meyers ruik - Hugo Boss? Sal Madiba naskeer gebruik? Tot vandag kan ek hierdie vraag nie beantwoord nie, maar één ding is seker – daar is 'n geur vir elke man, jy moet hom net soek.
'n Parfuum wat na 'n cowboy se saal ruik - rook, koffie en leer? Andy Tauer is die nuwe stem in parfuum en gaan nog een van die grootstes word. 'n Chemikus van beroep, met 'n liefde vir outentieke komponente en onberispelike kwaliteit is hy besig om van die mees gesogte geure op aarde te skep. As 'n vriend van Mandy Aftel, kan mens net meer en meer innovering verwag. Hou hierdie man dop!
Bly sommer by Etat Libre d'Orange vir die volgende geur - Fat Electrician. Kuskusgras was nog altyd een van my gunstelinggeure en naas Vetiver van Guerlain is hierdie een van die allerbeste. By eerste neusopslag ruik dit effe benoud, byna soos 'n wynkelder. Maar dan, soos die parfuum op die vel ontwikkel, blom dit na 'n vrugtige en ryk komposisie. 'n Wintergeur om saam met swaar wolklere en 'n serp te dra – met elke beweging sal Fat Electrician 'uitloer' en jou opnuut bekoor.